Document ID: 31984R0796

*****
ΚΑΝΟΝΙΣΜΟΣ (ΕΟΚ) αριθ. 796/84 ΤΗΣ ΕΠΙΤΡΟΠΗΣ
της 27ης Μαρτίου 1984
για την τροποποίηση του κανονισμού (ΕΟΚ) αριθ. 2226/78 περί των λεπτομερειών εφαρμογής των μέτρων παρέμβασης στον τομέα του βοείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από την πράξη προσχωρήσεως της Ελλάδας, και ιδίως το άρθρο 6 παράγραφος 5,
Εκτιμώντας:
ότι ο κανονισμός (ΕΟΚ) αριθ. 1208/81 του Συμβουλίου της 28ης Απριλίου 1981 περί θεσπίσεως της κοινοτικής κλίμακας κατατάξεως των σφαγίων χονδρών βοοειδών (2) ορίζει στο άρθρο 4 ότι η κατάταξη των σφαγίων και ημισφαγίων πρέπει να γίνει όσο το δυνατόν γρηγορότερα μετά από τη σφάγη και να πραγματοποιηθεί στο σφαγείο· ότι προβλέπει, επιπλέον, τον καθορισμό με σήμανση των προϊόντων·
ότι είναι σκόπιμο να καταστούν περισσότερο γνωστά τα προϊόντα που έχουν εναποθηκευτεί για την παρέμβαση·
ότι για το σκοπό αυτό πρέπει να προβλεφθεί, στον κανονισμό (ΕΟΚ) αριθ. 2226/78 (3), όπως τροποποιήθηκε τελευταία από τον κανονισμό (ΕΟΚ) αριθ. 3042/83 (4), να εξασφαλίζουν οι οργανισμοί παρέμβασης την κατάταξη των προϊόντων που έχουν αναλάβει, καθώς και τον καθορισμό τους με σήμανση·
ότι πρέπει να επιτραπεί στα κράτη μέλη να εφαρμόσουν μεθόδους διαφορετικές από τη σήμανση μέχρι τις 30 Ιουνίου 1984, υπό τον όρο ότι θα αναφέρονται ρητώς η κατηγορία, η διάπλαση και η κατάσταση παχύνσεως·
ότι τα γράμματα Α ή Γ που πρέπει να χρησιμοποιηθούν για τη σήμανση των κατηγοριών πρέπει να αντιστοιχούν στους ορισμούς που προβλέπονται στο άρθρο 3 παράγραφος 1 πρώτη και τρίτη περίπτωση, αντίστοιχα, του κανονισμού (ΕΟΚ) αριθ. 1208/81, έτσι ώστε το γράμμα Α να αναφέρεται στα σφάγια νεαρών αρρένων ζώων μη ευνουχισμένων, ηλικίας μικρότερης των δύο ετών, και το γράμμα Γ να αναφέρεται στα σφάγια αρρένων ζώων ευνουχισμένων·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρήσεως Βοείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το ακόλουθο άρθρο 6α προστίθεται στον κανονισμό (ΕΟΚ) αριθ. 2226/78:
«Άρθρο 6α
1. Τα προϊόντα που δεν έχουν αποτελέσει αντικείμενο κατατάξεως σύμφωνα με κοινοτική κλίμακα κατατάξεως που προβλέπεται στον κανονισμό (ΕΟΚ) αριθ. 1208/81, ταξινομούνται σύμφωνα με αυτή από τον οργανισμό παρέμβασης αφού αυτός παραλάβει τα εν λόγω προϊόντα.
2. Ο οργανισμός παρέμβασης εξασφαλίζει τον καθορισμό των προϊόντων που παρέλαβε με σήμανση που υποδεικνύει την κατηγορία (Α ή Γ), τις τάξεις διαπλάσεως και την κατάσταση παχύνσεως. Αυτή η σήμανση γίνεται δι' επισφραγίσεως με μελάνη ανεξίτηλη και αναλλοίωτη, σύμφωνα με διαδικασία που εγκρίνεται από τις αρμόδιες εθνικές αρχές· τα γράμματα και οι αριθμοί πρέπει να έχουν ύψος τουλάχιστον 2 εκατοστών. Οι σφραγίδες τοποθετούνται σε κάθε τεταρτημόριο, στο ανώτερο μέρος της εξωτερικής πλευράς του μηρού και στο επίπεδο της ωμοπλάτης.
Εντούτοις, τα κράτη μέλη μπορούν να εφαρμόσουν, για το χαρακτηρισμό της κατηγορίας, της τάξης διαπλάσεως και της κατάστασης παχύνσεως, άλλες μεθόδους εκτός από αυτή που αναφέρεται στο προηγούμενο εδάφιο, μέχρι τις 30 Ιουνίου 1984.
Για την εφαρμογή του πρώτου εδαφίου, το γράμμα Α αναφέρεται στην κατηγορία σφαγίων νεαρών αρρένων ζώων μη ευνουχισμένων, που ορίζεται στο άρθρο 3 παράγραφος 1 πρώτη περίπτωση του κανονισμού (ΕΟΚ) αριθ. 1208/81, και το γράμμα Γ αναφέρεται στην κατηγορία σφαγίων αρρένων ζώων ευνουχισμένων, που ορίζεται στην τρίτη περίπτωση της ιδίας παραγράφου.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Απριλίου 1984.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Μαρτίου 1984.

Labels: 7
0
3
17